Bejaarde sterf ná wrede hameraanvalArgieffoto: enca.com ŉ Bejaarde vrou van Port Elizabeth is Woensdag, net meer as vier weke nadat sy wreed in haar huis met ŉ hamer aangeval is, dood. AO Alwin Labans, polisiewoordvoerder, het aan Maroela Media gesê Anne Smith (86) is Woensdagoggend in ŉ hospitaal oorlede. Sy was in ŉ kritieke toestand toe sy in die waakeenheid opgeneem is en het bloeding op haar brein gehad. Volgens Labans het Smith nooit dermate herstel dat die polisie ŉ verklaring by haar kon afneem nie. Hy het bevestig dat die saak van poging tot moord nou na moord omgeskakel is. Maroela Media het vroeër berig ŉ buurman van Smith het op 28 Mei omstreeks 13:00 gesien hoe twee mans uit haar erf in Marthastraat in Kammapark spring. Hy het die verdagtes agternagesit en hulle het ŉ sak met waardevolle besittings, soos ŉ skootrekenaar en kameras, laat val. Die buurman en ander inwoners is daarna na Smith se huis waar hulle haar in ŉ plas bloed op die vloer aangetref het. Sy is vermoedelik met ŉ hamer aangerand toe sy die mans betrap het terwyl hulle haar huis geplunder het. Smith woon saam met haar volwasse seun wat doof en verstandelik gestrem is. Hy is ongedeerd gevind, maar kan nie vir die polisie sê wat gebeur het nie. Labans het Donderdag gesê niemand is nog in verband met die voorval in hegtenis geneem nie, maar die polisie volg tans sterk leidrade op.